[{"text_idx": "#000001", "text": "Txingudiko abentura sinesgaitza. Basajauna eta Lamia (Abbadiaren sekretua liburuaren 2. zatia)"}, {"text_idx": "#000005", "text": "Meditazio ipuinak (haurrentzat eta gazteentzat)"}, {"text_idx": "#000009", "text": "Maiderrek min egiteraino menperatuko du Ben\u0303at, mutila gogor egiten saiatu arren. Sexua eta itzal ilunak zorabiagarriegiak egiten zaizkio, ordea. Gutxi ez, eta Jaione ere inguruan izango du.\nZuloaren ertzean ibiliko da Ben\u0303at: ulertu nahian, urtu eta berpiztu nahian, atzera egin ezinean. Hainbeste zalantza, beldur eta eromen!"}, {"text_idx": "#000010", "text": "Nire libururik irakurrienetakoa da Izar-malkoak 14-17 urte bitarteko irakurleen artean. Nora joan, han kontatzen didate, begiak eta bihotzak zirraraz, zenbateraino iritsi zaien istorioa, zer hurbil sentitu dituzten protagonistak. Beraien lagunak balira bezala. Beraiek balira bezala! ?Ederra da istoriogose istoriogile batentzat halakoak jasotzea. Emozio kartsu hori sentitzea, gori eta taupaka.\nNiretzat istorio \u201czaharra\u201d bada ere, aspalditxo idatzitakoa, orain ni neu nago horrela, horren piztua eta txinpartatsu, protagonista horien bigarren etaparekin zeharo emozionatua. Haien bertsio zaharberritua eskuen artean izatean. Ea orain arte bezainbeste gustatzen zaizuen zatozten irakurleei!"}, {"text_idx": "#000011", "text": "Izar-malkoak liburua 2002an kaleratu zen, baina dexentez lehenago idatzi nuen. Ibilbide kuriosoa jarraitu zuen: hasieran, tarra-tarra abiatu zen, xuabe aurrerantz. Halako batean, hara ezustea, Haur eta Gazte Literaturako Euskadi Saria eman zioten! Eta pasieratxoa lasterka bihurtu zen.\nSari bat irabazten duzunean, askotan, halakorik espero ez zenuela esaten duzu, eta, askotan, ez da guztiz-guztiz egia: ahots txiki batek animatzen zaitu zeure baitan, noiz edo noiz \u00abzergatik ez?\u00bb errepikatuz.\nOraingo honetan, ordea, egia biribil-biribila zen: EZINEZKOA zen nik sari hura irabaztea. Ez orduan, behintzat, kontuan hartuta zein ziren beste hautagaiak: Anjel Lertxundi, Mariasun Landa, Patxi Zubizarreta, Pako Aristi eta Jon Suarez! Erraz esaten da. Imajinatu zer-nolako ezustea hartu nuen deitu zidatenean!"}, {"text_idx": "#000013", "text": "Epaimahaikidekoek esan zutenez, oso egokia iruditu zitzaien gazteentzat. Joandako urteen argipean, antza denez behintzat, oso oker ez zebiltzala aitortu behar dut: eskola askotan izan naiz istorio horren inguruko gorabeherak lantzen, eta oso harrera ona izaten du liburuak behin eta berriro."}, {"text_idx": "#000015", "text": "Ben\u0303at protagonista bi nesken artean mugituko da, eta zuloaren ertzean ibiliko: ulertu nahian, ikusi nahian, atzera egin ezinean. Lehenago edo geroago, gehienoi gertatzen zaigun moduan, hara: ertzak, zalantzak, beldurra. Eta eromen ukitua."}, {"text_idx": "#000016", "text": "Testu orraztuagoaz gain, liburuaren bigarren bertsioak badu bestelako nobedade ikusgarri bat: irudiak. Lehen, liburuak ez zituen. Azalekoa baino ez. Oraingoan, Mikel Mendibilaritu da Ben\u0303aten mundua irudiztatzen, haren barne-paranoia zibernetiko-sentsualak argira ekartzen."}, {"text_idx": "#000017", "text": "Beharbada, irakurletxo batzuk harritzen dituen lehenbiziko berezitasuna narratzailearen ahotsa da, bigarren pertsonan idatzia dagoelako. Ben\u0303atek Maiderri kontatzen dio istorio osoaren bere bertsioa. Bere barruko zalantzak eta zirrarak. Bere garaipenak eta kolpeak.\nBen\u0303atek bere mina askatzeko erabiltzen du hori. Barrenak husteko eta barne-barnetik hazten hasteko."}, {"text_idx": "#000018", "text": "Sentimendua nagusi. Sentimenduak eramaten gaitu harago, teilatura nahiz amildegira. Emozio horrek gidatzen du Ben\u0303at, herrestan. Sentimenduak itsutzen du batzuetan. Beste batzuetan, hortik edaten du aurrera egiteko adorea.\nMaider dauka nahasbide. Eta Jaione. Eta bere burua.\nZer da amodioa? Non amaitzen da, eta noiz hasten da sexua? Bada alderik? Bada ezarri beharreko mugarik? Norberari? Besteari? Aaaaa! Ben\u0303atek badu zer ikasia. Ederki daki. Eta gogoa ez zaio batere falta."}, {"text_idx": "#000019", "text": "Badira beste mundu batzuk, baina honetan dira. Badira askotariko mundu eta \u201csentimunduak\u201d. Egunerokoa, ukigarria, normala dena, erreala iruditzen zaigu. Errealena. Eta besteak? Beste mundu iheskorrak, itzalez eta ezustez beteak, bitxiak, urrunak, ispiluaren bestalde eta honalde daudenak. Ben\u0303atek ezagutu nahi ditu.\nBere mundurik munduena hackerrena da. Hacker bihurtu nahi du mutilak. Hackerren kodea errespetatzen du, samuraien kodearen tankerakoa ia, eta izentxo bat irabazi nahi du. Ezkutukoa bada ere. Espazio zibernetikoan aurkitzen ditu garai bateko ozeano esploratugabeak. Garai bateko piraten oihartzun basa.\nOzeano horretan, ordea, itsaslamiak ari zaizkio kantuka. Eta berak badaki kantu horrek erotu egingo duela. Baina ezin begiak itxi. Ezin entzungor egin."}, {"text_idx": "#000021", "text": "Gaumin sormen-etxea Irudimenak egiten gaitu garena, bihurtzen gaitu izan gintezkeena. Txoko honetan irudimena libre da. Ongi etorri!\nIdeiak trukatzen Ideiak elkarrekin indartzen dira. Hemengo edozein txinparta hartu dezakezu zeuretzat, libre, ideia gisa, edo zeure bat ekar dezakezu hona, alai-pausoan, hemengo ideiekin bizi dantzatzeko. Zalantzek eta lotsek hemen ez dute balio!"}, {"text_idx": "#000022", "text": "Irudimenak egiten gaitu garena, bihurtzen gaitu izan gintezkeena. Txoko honetan irudimena libre da. Ongi etorri!"}, {"text_idx": "#000023", "text": "Ideiak elkarrekin indartzen dira. Hemengo edozein txinparta hartu dezakezu zeuretzat, libre, ideia gisa, edo zeure bat ekar dezakezu hona, alai-pausoan, hemengo ideiekin bizi dantzatzeko. Zalantzek eta lotsek hemen ez dute balio!"}]